אלברטו זאקרוני האיטלקי מונה היום (שני) למאמן נבחרת יפן והוא יחליף את טאקשי אוקאדה, שעזב את העמדה בתום המונדיאל המוצלח של נבחרת השמש העולה. זאקרוני הוליך את מילאן לזכייה באליפות בעונת 1998/9 ובעונה האחרונה החליף את צ'ירו פרארה כמאמן יובנטוס, אך לא הצליח להצעיד אותה להישגים ועזב בתום העונה.
נושא זהות מאמן הנבחרת עלה לכותרות ביפן אחרי הודעת העזיבה של אוקאדה, כשההתאחדות המקומית התקשתה לקבוע איזה סוג מאמן להחתים וספגה ביקורות על הזמן הממושך שהיא לוקחת כדי להחליט. הירומי הארה מונה למאמן זמני ושמותיהם של מרקו ואן באסטן ורונאלד קומאן הוזכרו, אך הפור נפל על זאקרוני.
מוקדם יותר הבוקר דווח בתקשורת היפנית דווקא שחוסה פקרמן ימונה למאמן הנבחרת, אך בסופו של דבר זאקרוני כאמור קיבל את העבודה.